SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS

IEKŠĒJĀS DROŠĪBAS APAKŠKOMISIJAS SĒDES

PROTOKOLS Nr. 141.1.9/6/2-1-14/24

**2023. gada 16. janvārī plkst. 13.00**

Rīgā, Jēkaba ielā 16, komisijas sēžu zālē

Sēdē piedalās:

**apakškomisijas deputāti**:

**Edvīns Šnore**

**Igors Rajevs**

**Uģis Rotbergs**

**Andrejs Vilks**

**Edmunds Zivtiņš**

**Uzaicinātie:**

* Sabiedrisko elektronisko plašsaziņas līdzekļu padomes (turpmāk tekstā – SEPL) priekšsēdētājs Jānis Siksnis;
* Sabiedrisko elektronisko plašsaziņas līdzekļu padomes locekle Sanita Upleja-Jegermane;
* Sabiedrisko elektronisko plašsaziņas līdzekļu padomes loceklis Jānis Eglītis;
* VUGD priekšnieka vietnieks pulkvedis Ivars Nakurts;
* Latvijas Radio valdes locekle Ieva Aile;
* Latvijas Radio valdes loceklis Ģirts Helmanis;
* Latvijas Televīzijas valdes priekšsēdētājs Ivars Priede;
* Latvijas Televīzijas valdes loceklis Gints Miķelsons;
* Kultūras ministrijas Parlamentārā sekretāre Agnese Lāce;
* Kultūras ministres ārštata padomnieks mediju jautājumos Kārlis Dagilis;
* Kultūras ministrijas valsts sekretāres vietniece starptautisko lietu, integrācijas un mediju jautājumos Zane Vāgnere;
* Kultūras ministrijas Mediju politikas nodaļas eksperte Agnese Berga;
* Aizsardzības ministra padomnieks Olevs Nikers;
* Aizsardzības ministrijas Militāri publisko attiecību departamenta direktore Dace Kundrāte;
* AM Krīzes vadības departamenta direktors Aigars Mikiško

citas personas:

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I. Silabriede, E.Kalniņa, S. Kaire

Sēdi vada: apakškomisijas priekšsēdētājs E.Šnore

Sēdi protokolē: konsultante S.Kaire

Sēdes veids: atklāta

Darba kārtība:

Latvijas Radio un Latvijas Televīzijas gatavība krīzes situācijām.

E.Šnore atklāj sēdi, iepazīstina ar izskatāmo jautājumu un uzaicinātajām amatpersonām, norādot, ka šī tēma sasaucas ar 2020. gada martā skatīto jautājumu Visaptverošas valsts aizsardzības apakškomisijas sēdē – *Latvijas Radio uzdevumi valsts apdraudējuma pārvarēšanā un iesaiste kopīgā stratēģiskās komunikācijas mehānismā*.

Šajā sanāksmē tēmas aktualitāte ir kontekstā ar š.g. 5. janvārī Latvijas Radio telpās notikušo incidentu, kad uz vairākām stundām pazuda apraide, sabiedrību par to neinformējot.

E. Šnore aicina Latvijas Radio pārstāvjus informēt par situāciju šobrīd, kādi ir izdarītie secinājumi, ko nepieciešams uzlabot, vai spēkā esošie normatīvie akti ir atbilstoši.

J. Siksnis norāda, ka komunikācija notika jau incidenta brīdī ar mērķi izprast notikušo un pieņemt pareizos lēmumus atbilstošai rīcībai. Sekojoši pirmdienā, 8.01.2024., SEPL iepazinās jau detalizētāk ar notikušo. Svarīgi precizēt, ka apraide notika, tā netika pārtraukta. Konstatētā problēma - radio klausītāji netika pietiekami ātri informēti par notiekošo, bet sabiedrība kopumā tika informēta Latvijas Radio sociālajos mēdijos, citās interneta platformās. Izdarītie secinājumi -– nepieciešams precizēt Latvijas Radio iekšējo regulējumu, paredzot precīzas veicamās darbības šādās situācijās. Vienlaikus būtiski uzsvērt, ka šī nebija valsts mēroga ārkārtas situācija, bet gan lokāla ārkārtas situācija. Latvijas Radio darbiniekiem prioritāte bija evakuēties no Latvijas Radio ēkas, atbilstoši esošajiem regulējumiem, kas arī notika. Bet pietiekami operatīvi, ātri netika iedarbināts mehānisms, lai nodrošinātu operatīvo informēšanu radio ēterā. Nepieciešamais precizējums iekšējos normatīvajos aktos - brīdī, kad tiek pieņemts lēmums par evakuēšanos, ir jārealizē ārkārtas informēšanas sistēma. Tehniskais nodrošinājums, mehānisms ir, bet jāuzlabo efektivitāte. Ja tā būtu valsts mēroga ārkārtas situācija, tad būtu citādāka situācija un darbotos citi algoritmi.

E. Šnore aktualizē jautājumu par spēkā esošajiem normatīvajiem aktiem – vai tie ir pietiekami atbilstoši šādām situācijām, vai arī tajos ir nepieciešamas izmaiņas.

Spēkā esošie normatīvie akti ir sekojoši:

- likuma “Par ārkārtējo situāciju un izņēmuma stāvokli” 15. panta 2. daļa;

- Nacionālās drošības likuma IV nodaļa;

- Civilās aizsardzības un katastrofas pārvaldīšanas likuma 9. panta 7. punkts;

- Ministru kabineta noteikumi Nr.440 “Valsts agrīnās brīdināšanas sistēmas izveidošanas, darbības un finansēšanas kārtība”.

J. Siksnis norāda, ka runa ir par iekšējo regulējumu, kas būtu jāprecizē, kurā tiktu atrunāts, kurā brīdī tiek dots rīkojums iedarbināt ārkārtas mehānismu radio klausītāju informēšanai. Līdz šim tas nebija pietiekami precīzi atrunāts.

E. Šnore aicina Latvijas Televīzijas pārstāvjus informēt par situāciju Latvijas Televīzijā šajā kontekstā.

I. Priede norāda, ka pēc 5.01. incidenta Latvijas Radio situācija tika izrunāta arī Latvijas Televīzijā. Teorētiski uz relatīvi īsu laika posmu ēteru var nodrošināt attālināti, sabiedrību nekavējoši informējot “skrejošās informācijas slejas” līmenī, vienlaikus līdzvērtīgu informāciju ievietojot sociālo tīklu apraidē. Tas, pie kā tiek strādāts – rīcība situācijā, ja nodarīti būtiski, kritiski bojājumi jebkādas iedarbības rezultātā – uguns, ūdens, utml. Strādājot pie šī jautājuma, intensificējusies jau iepriekš labā sadarbība ar Latvijas Radio.

G. Miķelsons piebilst, ka ir dažādas nianses, kas arī Latvijas Televīzijai ir jāpilnveido - atbilstoši rīcības algoritmi krīzes situācijas. Pie tā arī sadarbībā ar SEPL un Latvijas Radio tiek strādāts. Otrs virziens – ir nepieciešamas mācības jeb “dzīvie testi”, jo, lai arī cik precīzi viss būtu normatīvajos aktos atrunāts, ir nepieciešams pārbaudīt efektivitāti reālos testos. Trešais jautājums, pie kā tiek strādāts - tehnikas vienības, kam šobrīd tiek veikts audits.

E. Šnore aktualizē jautājumus par 2020. gadā izvirzītajiem problēmjautājumiem – kā tie tikuši risināti pa šo laiku, piemēram, attiecībā uz ievainojamību, ka Zaķusalas tornim nav alternatīvas. Tika izskatītas iespējas slēgt sadarbības līgumu ar Latvijas Universitāti, Radio NABA utt. Kāda ir situācija ar šīm jau 2020. gadā ieskicētajām problēmām?

I.Aile attiecībā uz š.g. 5. janvāra notikumu aicina nošķirt divas dažādas situācijas: Latvijas Radio ir rīcības plāns darbības nepārtrauktībai, respektīvi, ja iestājas ārkārtas situācija un ir jānodrošina alternatīva apraide, kas ir pilnīgi cits mehānisms nekā tas, kas notika š.g. 5. janvārī Latvijas Radio ēkā, kur bija lokāls incidents, sadūmojums. Saprotot, ka Latvijas Radio ēkā nav izplatījušās liesmas, Latvijas Radio turpināja raidīt no Latvijas Radio ēkas, jo nebija tieša veida apdraudējuma pašai Latvijas Radio ēkai. Pateicoties VUGD operatīvajai rīcībai, nostrādāja trauksmes signāls; darbinieki un viesi tika evakuēti. Ēkā bija piedūmojums, bet nebija zināms, kas ir piedūmojuma sastāvā, kādu reakciju var izraisīt. Attiecīgā rīcība bija atbilstoši ugunsdzēsības algoritmam, kad ir nepieciešama pilna evakuācija. Latvijas Radio programmas turpināja raidīt, bet tika pārtraukti tiešraides raidījumi ar studijas viesu dalību. Šajos gadījumos tika pārslēgta rezerves mūzika. Bet raidīšana turpinājās no Latvijas Radio ēkas. Otra situācija, kas ir ārkārtas gadījumos (pie nosacījuma, ka Latvijas Radio ēka nespēj funkcionēt), ir alternatīvā apraide, kas ir pilnīgi cits mehānisms. Šādā situācijā Latvijas Valsts radio un televīzijas centrs (turpmāk tekstā – LVRTC) nodrošina alternatīvu apraidi, dodot signālu uz astoņiem raidītājiem visā Latvijā (Valmierā, Rīgā, Rēzeknē, Cesvainē, Dundagā, Daugavpilī, Kuldīgā, Liepājā). Latvijas Radio kļūda konkrētajā gadījumā bija- novēlota sabiedrības informēšana, jo attiecīgs algoritms nav iestrādāts iekšējā instruktāžā, bet tas tiks labots un paredzēts iekšējos normatīvajos aktos. Turpmāk šādās situācijās plānots informēt sabiedrību, pēc katras trešās rezerves dziesmas ieliekot automātisko paziņojumu par lokālo situāciju. Un otra iespēja - ar programmu nodrošinājuma palīdzību, izmantojot LVRTC starpniecību, pieslēgties ēteram un papildus sniegt ziņas un informāciju. Šādu algoritmu iespējams iedarbināt 15 -20 minūšu laikā, kopš brīža, kad noticis incidents un cilvēki ir evakuējušies. Situācija ir izprasta, secinājumi izdarīti, iekšējie normatīvie akti tiks papildināti, bet vienlaikus nepieciešamas arī praktiskas mācības, lai trenētu prasmes šādās situācijās rīkoties operatīvi.

Ģ. Helmanis norāda, ka, izvērtējot šo gadījumu, liela nozīme bija laika nogrieznim - ja kādu objektīvu iemeslu dēļ darbs pie sadūmojuma novēršanas būtu bijis nepieciešams ilgāks, būtu izmantots alternatīvais risinājums informācijas nodrošināšanai.

I.Aile precizē, ka alternatīvais risinājums nav alternatīvā apraide. Alternatīvajā apraidē tiek izmantots satelīta resurss. Alternatīvais risinājums būtu programmu nodrošinājums, kur jebkurš ziņu redaktors savā telefonā pieslēgtos ēteram, un tālāk LVRTC nodrošinātu apziņošanu. Pateicoties šim gadījumam, LVRTC nodrošinās monitoringa iespēju pieslēgties programnodrošinājuma pieprasījumam visu diennakti, lai attīstītu prasmes to bez aizķeršanās realizēt attiecīgā situācijā tiešajā ēterā.

E. Šnore aktualizē 2020. gadā neatrisināto jautājumu – Latvijas Radio nodrošina signāla saturu, bet pārraidi LVRTC. Šādās situācijās, kas nav ārkārtas, bet lokālās – ja lokālā problēma rodas LVRTC? Kādi ir risinājumi?

J.Eglītis norāda, ka LVRTC ir alternatīvi risinājumi. Pie tā tiek strādāts.

E. Šnore aktualizē jautājumu par minētās krīzes situāciju kontekstā ar Latvijas Radio un Latvijas Televīzijas gaidāmo apvienošanos.

J. Siksnis norāda, ka, ja ir apvienots mēdijs, kur zūd juridiskie šķēršļi sadarbības nodrošināšanai, situācijai vajadzētu būtiski uzlaboties. Šobrīd ir daudz sadarbības projektu, kur ir laiks un pūles jāvelta, lai veiktu saskaņošanu divu uzņēmumu starpā un pieņemtu lēmumus. Jautājums ir par tehnoloģisko nodrošinājumu kā tādu, lai tas vienmēr būtu atbilstošs un modernākais.

J. Eglītis norāda uz diviem aspektiem – risku politika (darbības nepārtrauktības kontekstā) un apmācības, kur satura nodrošināšanai ārkārtējās situācijās būtu jābūt koordinētākām. Apmācības ir veiktas individuāli – Latvijas Radio un Latvijas televīzijā, bet tās, iespējams, būtu jāorganizē kopīgas un augstākā līmenī.

I.Aile norāda, ka infrastruktūras un apraides ceļi ir pietiekami nodalīti. Ir zināms, kādas investīcijas ir vajadzīgas drošības līmeņa celšanai, un tās ir iekļautas darbības nepārtrauktības plānā. Plāns ir skaņots ar atbildīgo ministriju un arī ar Aizsardzības ministriju. Resursi ir skaidri zināmi. ir nepieciešama vēl viena mobilā ierīce, kas spētu nodrošināt alternatīvo apraidi (izmaksas - 300 000 šādai mobilajai stacijai un tikpat liela summa infrastruktūras pielāgošanai). Latvijas Radio rīcībā šobrīd ir tikai ir viena šāda pilnībā aprīkota mobilā stacija. Vēl ļoti būtisks jautājums ir kritiskā infrastruktūra informācijas tehnoloģiju jomā, kas ir daudz ievainojamāka. Arī šim mērķim ir prasīti papildus finanšu līdzekļi, kas ir pietiekami apjomīgi un par kuru nepieciešamību ir dažādu institūciju atzinumi.

Ģ. Helmanis piebilst, ka ir veikts padziļināts audits un ieskicētas konkrētās vajadzības. Budžeta pieprasījumā šim gadam tika plānoti 603 000 (bez mobilās stacijas iegādes), kas skar virkni lietu attiecībā uz IT drošības stiprināšanu. Vidējā terminā būtu nepieciešama jauna tīkla izveide.

E. Šnore precizē jautājumu par ievainojamību, vai tā ir IT sistēma ar tiem līdzekļiem, kas ir pašreiz.

Ģ. Helmanis norāda, ka riski pastāv, atkarībā no tā, cik sistēma ir jauna, droša utt. Ņemot vērā, ka ilgāku laiku atbilstošas investīcijas IT infrastruktūras atjaunošanā nav bijušas, tad ievainojamības riski un līmenis ir augstāks.

E. Šnore aktualizē jautājumu par uzbrukumiem – vai tādi ir bijuši.

I.Aile norāda, ka ir bijuši sankcionēti mēģinājumi, līdz ar to investīcijas šajā segmentā ir ļoti nepieciešamas.

J. Siknis norāda, ka līdzekļi lielai daļai no iepriekš minētā ir piešķirti. Šogad piešķirtie finanšu līdzekļi ir mazāki, bet nākamajā, aiznākamajā gadā 74. resora ietvaros Latvijas Radio mobilās translācijas stacijas iegāde ir paredzēta. Tāpat arī IT un citu sistēmu sakārtošana. Domājot par Latvijas Radio un Latvijas Televīziju kā vienotu uzņēmumu, esam labākā situācijā ar skatu uz nākotni, ka minētie jautājumi tiks sakārtoti.

J. Eglītis piebilst, ka pateicoties Saeimai, ir lieliska iespēja šos jautājumus sakārtot arī apvienošanas un budžeta kontekstā, jo nākamgad tiešām ir paredzēti būtiski līdzekļi.

E. Šnore aicina deputātus uzdot jautājumus.

E. Zivtiņš pateicas komisijas vadītājam par šī jautājuma aktualizēšanu šajā apakškomisijas sēdē, jo tas tiešā mērā skar valsts iekšējo un ārējo drošību. Aktualizē jautājumu, vai 5.01. radusies problēma ir novērsta un vai šāda situācija var atkārtoties.

I.Aile norāda, ka tāda situācija vairs nevar atkārtoties, jo situācija tika pietiekami izanalizēta, secinājumi izdarīti, rīcības algoritmi izstrādāti.

E. Zivtiņš aktualizē jautājumu par attiecīgām mācībām Latvijas Radio līdz šim.

I. Aile norāda, ka Latvijas Radio katru gadu rīko praktiskas mācības uz cilvēku evakuēšanos. Un tas arī 5. janvāra incidentā strādāja perfekti – neviens cilvēks ēkā nepalika. Tas, kas nav mācīts un trenēts – praktiskas mācības krīzes situācijā darbam tiešajā ēterā ar sabiedrības informēšanu.

Šādas mācības sekmētu visu iesaistīto pušu – sākot no ziņu redaktora, beidzot ar valdes priekšsēdētāju –lēmumu pieņemšanas, reaģēšanas ātruma un konkrētās rīcības prasmes, ieskaitot visus tehniskos dienestus, kas nodrošina tehniskos jautājumus. Šādas mācības mums būtu ļoti nepieciešamas un tās tiek plānotas š.g. pavasarī.

E. Zivtiņš aktualizē jautājumu par Latvijas Radio darbinieku atbildību šādās situācijās, kā arī nepieciešamību izvērtēt atbildības jomas precīzākai rīcībai nākotnē.

I.Aile norāda, ka lēmumi tika pieņemti pareizi, balstoties uz iekšējiem normatīvajiem aktiem, taču šajā ģeopolitiskajā situācijā, sabiedrības informēšana bija novēlota. Latvijas Radio atbildība ir uzlabot procesu, izstrādāt attiecīgus algoritmus, lai sabiedrība līdzīgās situācijās informāciju saņemtu iespējami ātri.

E. Zivtiņš aicina Latvijas Radio sazināties ar valsts drošības iestādēm ar mērķi uzklausīt viņu viedokli par attiecīgu rīcību sabiedrības informēšanas jautājumā.

I. Rajevs norāda, ka viņaprāt 5. janvāra incidentam tikusi pievērsta pārspīlēta uzmanība. Apdraudējums un problēma nebija tik būtiska, kā tas tika atainots. Latvijas Radio strādā saskaņā ar iekšēji izstrādātiem algoritmiem, bet tajos ir nepieciešami uzlabojumi. Tāpēc savā ziņā ir ļoti labi, ka šāds incidents notika tagad, nevis kādā sarežģītākā situācijā. Latvijas Radio ir iespējas pieņemt pareizos lēmumus, koriģēt savu darbības algoritmu, kurš tad tiks piemērots tad, kad tas patiešām būs nepieciešams. I. Rajevs norāda uz kopīgu lielāka mēroga mācību nepieciešamību, iesaistot Latvijas Televīziju un LVTRC.

I.Aile norāda, ka LVRTC reizi mēnesī realizē testēšanu alternatīvajai apraidei, līdz ar to arī šajā ziņā sadarbība ir ļoti korekta, tā notiek, un 5. janvāris neko nav ietekmējis. Vienlaikus piekrīt, ka kopīgas mācības ar visiem iesaistītajiem, ir ļoti neieciešamas.

E. Šnore šī brīža ģeopolitiskās situācijas kontekstā aktualizē jautājumu attiecībā uz pašreizējo apdraudējumu – Latvijas Radio rīcība situācijā, ja valstī nedarbojas internets un sabiedrības informēšanai vienīgā iespēja ir Latvijas Radio.

I.Aile norāda, ka tas ir apraides infrastruktūras turētāju jautājums. Iespējams, ir nepieciešams organizēt vēl vienu kopīgu sanāksmi ar LVRTC, kur šādus jautājumus pārrunāt, jo Latvijas Radio atbildība ir saturs. Bet tehniskā ziņā – Latvijas Radio ēkā atrodas ģenerators situācijām, ja rodas elektroenerģijas pārrāvumi.

I. Rajevs norāda, ka šie ir tehniskie jautājumi, kas nav Latvijas Radio kompetencē un kuri būtu jāizskata slēgtā sēdē.

J. Eglītis norāda, ka jau pirms gada ir notikusi tikšanās ar LVRTC, kurā izskanēja, ka LVRTC rīcībā ir alternatīvi risinājumi.

E. Šnore rezumē sanāksmē pārrunāto, norādot, ka situācija Latvijas Radio un Latvijas Televīzijā krīzes situācijās ir izvērtēta, atbildes uz neskaidrajiem jautājumiem saņemtas un turpmākie rīcības plāni skaidri. Pateicas klātesošajiem par dalību apakškomisijas sēdē un slēdz sēdi.

Sēde pabeigta plkst. 13.50.

Apakškomisijas priekšsēdētājs E.Šnore

Deputāts I. Rajevs

Protokolēja S.Kaire